
A kozmogóniának talán legheurisztikusabb teóriája a „Big Bang”-elmélet, amely sorra magyarázatokat ad a kozmogónia, a kozmológia és a fizika legkülönbözőbb kérdéseire, s egyre több empirikus érvet képes felsorakoztatni.
Lényeges kérdés, hogy az ősrobbanás maga az Univerzum (= Világ, Világegyetem) T=0 „időpillanata”, vagy csak a Metagalaxisé, azaz az úgynevezett Csillagászati Univerzumé. Világnézeti szempontból nagyon lényeges, hogy a Metagalaxist és az Univerzumot egymástól megkülönböztessük, mert ha azonosnak tételezzük fel őket, akkor ez a zárt, véges univerzum metafizikus, finalista felfogásához vezet.
A jelenlegi ismereteink szerint 12 milliárd fényév sugarúnak tartott, s mintegy 1014 galaxist tartalmazó Metagalaxison „kívüli” világ kérdése szorosan kapcsolódik ahhoz a kérdéshez, hogy mi volt az ősrobbanás előtt. Szem előtt tartva a dialektikus materializmus olyan alapelveit, mint az Univerzum extenzív és intenzív végtelensége, több spekulatív variációra nyílik lehetőség a Metagalaxis keletkezését közvetlenül megelőző létformákra vonatkozólag.

Annak a szupersűrűségű „ősatomnak”, amelyik felrobbant, s az explózió eredményeként a táguló Metagalaxisunkat produkálja, nem kellett feltétlenül egyedül lennie. A pre-Big Bang univerzumban lehetett több, de feltétlenül véges számú „ősatom”. A végest azért kell hangsúlyoznunk, mert a konkrét minőségként definiált ősatomok számának végtelenítése ezen a szinten is az „Olbers és Seeilger-Neumann” paradoxonokhoz vezetnek. Kiemeljük, de különben is nyilvánvaló, hogy teljesen hipotetikus minőségű ősatomokról van szó.
Amennyiben a több „ősatom” modelljét állítjuk fel, nincs jogunk arra következtetni, hogy ezek közül csak a „miénk” robbant fel, s csak ez hozott létre Metagalaxist. Továbbmenve feltételezhetjük még azt is, hogy több „robbanás” különböző eredményeket produkált. Vagyis a robbanások eredményei, a metagalaxisok, fizikailag jelentős mértékben különböznek. Ugyanígy nem zárhatjuk ki azt sem, hogy léteznek olyan „ősatomok”, amelyek még nem robbantak fel. Mind a felrobbantaknak, mind a még fel nem robbantaknak az empirikus kimutatása, sőt, még a kutatása sincs jelenleg módunkban. De a jövőben talán … ?

A szinguláris ősatomnak a múlt felé végtelennek, azaz öröknek, tökéletesen belső determináltságúnak, s tökéletesen előre programozottnak kellett lennie. Amennyiben kitartunk a szinguláris ősatom elve mellett, aköré is feltételeznünk kell egy végtelen környezetet, amellyel való kölcsönhatásoknak a „robbanásban” szerepüknek kellett lennie. Az egyetlen „ősatom” „ősrobbanásának”, a mi Big Bang-ünknek is, mint az Univerzum bármely folyamatának, belsőleg és külsőleg is determináltnak kellett lennie. Esetünkben a tökéletes külső determináltság megköveteli a másik szubsztanciát, azaz a „robbantót”, míg a tökéletes belső determináltság tipikus panteista elképzelés.
Az Univerzum T=0-ja tehát nem lehet egy konkrét minőségű rendszernek, például a Metagalaxisnak a kezdete. Nem fogadhatjuk el az összehasonlítást az abszolút hőmérsékleti skála T=0-jával sem, mert a hőmérséklet kritériuma csak az Univerzum bizonyos részeire értelmezhető. Minden konkrét rendszer, így a Metagalaxis is születik –- jelen esetben az ősrobbanás révén --, s megszűnik: egyes teóriák szerint a vöröseltolódást, azaz a tágulást felváltó kékeltolódás, azaz visszatömörülésből bekövetkező vagy egy új ciklust kezdő kollapszussal. Ez az egész folyamat a totális végtelenként (végtelen egyedi halmazok végtelen halmaza) jellemezhető végtelen parányi epizódja.

Szerző (R.P.) magát az „ősrobbanás” folyamatát végteleníti, ami szintén egy konkrétum abszolutizálása. Az „ősrobbanás”-nak végtelen sok előzményének kellett lennie az Univerzum fejlődéstörténete során. Azaz a Világ végtelen számú átalakulási folyamaton ment keresztül.
